Pep Guardiola o poate părăsi pe Manchester City! Antrenorul a ajuns pe lista unui gigant din Europa
Thomas Tuchel a anunțat că o va părăsi în vară pe Bayern Munchen, care a ratat și titlul în acest sezon.
Bavarezii speră însă că vor avansa în ultimul act din Champions League, dar pentru a face acest lucru, trupa lui Tuchel trebuie să o învingă pe Real Madrid pe Santiago Bernabeu.
Pep Guardiola, pe lista lui Bayern Munchen
Bavarezii se gândesc deja la următoarea stagiune, însă au fost deja refuzați de trei antrenori, Julian Nagelsmann, Ralf Rangnick și Xabi Alonso. Totuși, pe lista lui Bayern Munchen în ceea ce privește soluțiile pentru banca tehnică a apărut un nume surprinzător: Pep Guardiola, anunță Kicker.
Nemții au făcut referire la o declarație surprinzătoare făcută de Max Eberl. Acesta a declarat că ”s-au deschis niște portițe” care în urmă cu trei săptămâni erau imposibile. În urmă cu trei săptămâni, Manchester City a fost eliminată de Real Madrid din Champions League.
”Viața este surprinzătoare uneori. Se închid anumite uși și ești foarte dezamăgit, dar apoi se deschid alte portițe pe care în urmă cu trei săptămâni nu le credeai posibile”, a spus Max Eberl, directorul sportiv al grupării din Munchen.
Publicația germană susține că șefii lui Bayern visează la revenirea lui Pep Guardiola, care la rândul său nu a întrerupt legăturile total cu gruparea din Bundesliga. Managerul lui City deține încă un apartament în Munchen. Contractul lui Pep Guardiola la Manchester City va expira în 2025 și cel mai probabil tehnicianul catalan va dori să își ducă înțelegerea la bun sfârșit.
Pep Guardiola: ”O iubesc foarte mult pe Bayern Munchen!”
”Cred că este o chestiune de timp până când Bayern va găsi antrenorul potrivit. Este vorba despre felul în care ei își doresc să joace și despre jucătorii pe care îi au la dispoziție.
Bayern are resurse și oameni capabili în conducere. Vor găsi cea mai bună soluție. Iubesc foarte mult acel club. A fost foarte plăcut acel oraș. Am foarte mulți prieteni la Munchen”, a spus Pep Guardiola recent.
Urmăriți SPORT.RO și pe Google News